钦定古今图书集成/明伦汇编/氏族典/第235卷 > 张杨
## 钦定古今图书集成/明伦汇编/氏族典/第235卷 > 张杨

按《魏志张杨传》：“杨字稚叔，云中人也。以武勇给并州，
为武猛从事。灵帝末，天下乱，帝以所宠小黄门蹇硕
为西园上军校尉，军京都，欲以御四方，征天下豪杰
以为偏裨。太祖及袁绍等皆为校尉属之。并州刺史
丁原遣杨将兵诣硕，为假司马。灵帝崩，硕为何进所
杀，杨复为进所遣，归本州募兵，得千馀人，因留上党”
击山贼，进败。董卓作乱，杨遂以所将攻上党太守于
壶关，不下，略诸县，众至数千人。山东兵起，欲诛卓。袁
绍至河内，杨与绍合，复与匈奴单于於夫罗屯漳水。
单于欲叛绍，杨不从，单于执杨，与俱去。绍使将麹义
追击于邺南，破之。单于执杨至黎阳，攻破渡辽将军
耿祉，军，众复振。卓以杨为建义将军、河内太守。天子
之在河东，杨将兵至安邑，拜安国将军，封晋阳侯。杨
欲迎天子还洛，诸将不听，杨还野王。建安元年，杨奉、
董承、韩暹挟天子还旧京，粮乏，杨以粮迎道路，遂至洛阳。谓诸将曰：“天子当与天下共之。幸有公卿大臣，
杨当捍外难，何事京都。”遂还野王，即拜为大司马。杨
素与吕布善，太祖之围布杨欲救之不能乃出兵东
市遥为之势。其将杨丑杀杨以应太祖。